
ОБЩИНСКИ СЪВЕТ - КИРКОВО


НАРЕДБА
ЗА РЕДА, НАЧИНА И УСЛОВИЯТА ЗА ОТПУСКАНЕ НА ЕДНОКРАТНА ФИНАНСОВА ПОМОЩ НА ГРАЖДАНИ ОТ БЮДЖЕТА НА ОБЩИНА КИРКОВО


В сила от 19.04.2016 г.
Приета на заседание на Общински съвет – Кирково с Решение №89 от протокол. № 7/19.04.2016 г., изм. и доп. с решение №200 от протокол. № 20/ 16.06.2025г. на ОбС-Кирково.






с. Кирково
май, 2016 г.




[bookmark: _GoBack]І. ОБЩИ РАЗПОРЕДБИ
 Чл. 1. Тази наредба урежда реда, начина и условията за отпускане на еднократна финансова помощ на нуждаещи се лица и семейства с постоянен адрес на територията на община Кирково от общинския бюджет.
 Чл. 2. Средствата се предоставят на лица или семейства, които са в затруднено материално положение, за задоволяване на инцидентно възникнали здравни, образователни или социални потребности от жизненоважен характер.

ІІ. РАЗМЕР НА ОТПУСНАТАТА ФИНАНСОВА ПОМОЩ
 Чл. 3. Общата сума, предвидена за отпускане на помощи по тази наредба, се одобрява еднократно от Общински съвет – Кирково при приемането на годишния бюджет на Община Кирково.
 Чл. 4. Разглеждане на заявления за отпускане на еднократна финансова помощ по тази наредба се извършва до изчерпване на планираната сума в бюджета на Община Кирково, определена в чл. 3.
 Чл. 5. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Размерът на предоставената еднократна финансова помощ не може да бъде по-голям от 1000 (хиляда) лева „511.29 €“.
 Чл. 6. Помощта се отпуска еднократно в рамките на една бюджетна година. Лицето или семейството нямат право на отпускане на повторна  помощ в рамките на една календарна година.
 Чл. 7. В отдел „ОКЗСДСТ“ се води регистър за предоставените еднократни финансови помощи за бюджетната година.
ІІI. ПРАВО НА ПОЛУЧАВАНЕ НА ФИНАНСОВА ПОМОЩ
 Чл. 8. По реда на тази наредба се разглеждат искания на физически лица с постоянен адрес на територията на община Кирково  не по-малко от една година преди подаването на искането, с доказани неотложни здравни, образователни или социални нужди.
 Чл. 9. Средствата се предоставят в следните направления:
 1. За задоволяване на неотложни социални потребности на лица и семейства, за животоспасяващи лечения, операции и лекарства, както и за помощ за справяне с последиците от бедствия, аварии и катастрофи.
 2. За подпомагане на семейства в затруднено материално положение (безработен родител или с временно или трайно намалена трудоспособност), с деца близнаци или деца с увреждания; за деца и младежи до 29 години от семейства с починал или единствен родител за подкрепа при обучение и за тяхната социализация.
ІV. РЕД ЗА ОТПУСКАНЕ НА СОЦИАЛНИ ПОМОЩИ
 Чл. 10. (1) Искания за отпускане на еднократна финансова помощ се подават до Председателя  на Общински съвет Кирково от лицето, което ще ползва съответната помощ, или от негов пълномощник. 
 (2) Искането се подава лично или чрез пълномощника, в деловодството на Общински съвет  или по пощата. Искането следва да съдържа:
 1. трите имена;
 2. постоянен адрес, телефонен номер за връзка;
(3) Искането за отпускане на финансова помощ трябва да бъде мотивирано, да изяснява обстоятелствата и причините за отправянето му, както и потребностите, които ще бъдат задоволени с отпуснатата еднократна финансова помощ.
 Чл. 11. (1)  Към заявлението се прилагат следните документи:
 - декларация за даване на съгласие за обработване на лични данни;
 - медицински епикризи, медицински свидетелства, решения на ТЕЛК или ЛКК, рецепти за изписани лекарства;
 - разходооправдателни документи  или документи, доказващи размера на необходимитe средства за бъдещи разходи, които ще бъдат заплатени с отпуснатата помощ (проформа фактури, персонални оферти, удостоверения, рецепти и др.);
 - при необходимост се  изискват писмено и други документи;
 (2)  Информацията за имущественото и семейното положение на заявителя, както и за постоянния му адрес, се предоставя на комисията по чл. 13 по служебен път от Община Кирково.
 Чл. 12. Разглеждането на постъпилите заявления се извършва от  Постоянната комисия по здравеопазване и социална дейности.
 Чл. 13. (1) Заседанията на комисията се насрочват периодично на два месеца при наличие на постъпили заявления от граждани и след получаване на служебна информация от Дирекция „Социално подпомагане“ – Кирково  за лицето/семейството/, подало искането, дали същото е било или е обект на социално подпомагане.
 (2) При необходимост комисията провежда извънредни заседания по инициатива на председателя на ОбС.
 Чл. 14. (1) Комисията се произнася с решение по основателността на исканията и определя размера на еднократната финансова помощ, конкретно за всяко заявление. За решенията на комисията се води протокол, който се подписва от всички присъствали членове. Размерът на помощта се съобразява с приложените разходооправдателни документи, други обстоятелства, посочени в заявлението, събраната допълнителна информация, както и с размера, определен в чл. 5 и с остатъка от сумата за финансови помощи по тази наредба в бюджета за съответната година. При положително становище, взето с мнозинство  от присъствалите членове, председателят на комисията изготвя писмено предложение до ОбС - Кирково, в срок  не по-късно от 3 дни преди заседанието.
 (2) Еднократната финансова помощ на лицата по чл. 8 се отпуска въз основа на решението на ОбС-Кирково. 
 Чл. 15. Помощите се изплащат по касов път от касата на Община Кирково  или с платежно нареждане. По преценка на комисията помощите могат да се превеждат директно по сметки на здравни, учебни и др. заведения за извършване на дейности, свързани с нуждите на подпомаганото лице. 
 Чл. 16. В срок до 30 дни след заседанието на комисията заявителите се уведомяват за отрицателните становища. 

V. УСЛОВИЯ ЗА ОТПУСКАНЕ НА СОЦИАЛНИ ПОМОЩИ
 Чл. 17. Помощите по чл. 3 се отпускат, когато са представени всички необходими документи, с които е доказана потребността от финансова помощ, както и други документи, отнасящи се до спецификата на искането за отпускане на помощ.
 Чл. 18. Не се отпуска помощ, когато е искана за погасяване на задължения за данъци, такси, вноски към осигурителни и здравни фондове и кредитни институции.
VI. ЗАКЛЮЧИТЕЛНИ РАЗПОРЕДБИ
 § 1. Наредба за реда, начина и условията за отпускане на еднократна финансова помощ на граждани от Община КИРКОВО, приета с Решение №89/19.04.2016 г. на Общински съвет Кирково влиза в сила от 19.04.2016г. 
§2. Нов с решение № 200 по протокол. № 20/ 16.06.2025 г./ Наредба за изменение и допълнение на Общински съвет - Кирково влиза в сила от датата на въвеждане на еврото в Република България.

